Saksan juutalaisyhteisö vaatii kouluja pitämään uskontoon perustuvan kiusaamisen aisoissa.

Holokaustin päättymisestä on kohta 73 vuotta. Kuvassa Berliinin holokaustimuistomerkki. EPA

Saksaa kuohuttaa välikohtaus, jossa muslimioppilaat kiusasivat nuorta juutalaistyttöä berliiniläisessä esikoulussa ja jopa uhkailivat tyttöä kuolemalla, koska tyttö ei uskonut Allahiin.

Tytön isän Bild-lehdelle pääsiäisviikolla antama haastattelu on nostanut esiin pelon anti-semitismin noususta Saksassa seitsemän vuosikymmentä holokaustin jälkeen.

- Tämä ei ole yksittäinen tapaus, anti-semitismiä valvovan järjestön johtaja Marina Chernivsky sanoi uutistoimisto DPA:lle.

Berliiniläisten opettajien mukaan sanasta " juutalainen " on tullut yleinen haukkumasana leikkipuistoissa.

Juutalaisvastaisuuden lisääntymistä on selitetty Saksaan saapuneiden muslimipakolaisten tulvalla. Vuonna 2015 Saksaan tuli yli miljoona pääasiassa muslimipakolaista.

Chernivskyn mukaan syytä ei voi kuitenkaan vierittää vain muslimimuuttajien niskoille.

Samaan aikaan hän kuitenkin sanoi uutistoimisto DPA:lle, että " meidän on tunnustettava, että monet näistä ihmisistä tulevat maista, joissa juutalais- ja israelilaisvastaiset asenteet ovat vallalla " .

Välikohtaukset tilastoitava

Juutalaisyhteisö on nyt huolissaan lasten keskuudessa lisääntyvästä anti-semitismiin perustuvasta kiusaamisesta.

Saksan juutalaisten järjestön edustaja Josef Schuster sanoi saksalaiselle ZDF-televisiolle tukevansa poliisien liiton ehdotusta tilastoida uskontoon perustuva kiusaaminen kansallisella tasolla.

- Opettajilla ja oppilailla pitää ole keino raportoida juutalaisvastaisista ja muista väkivaltaisista yhteenotoista ilman byrokratiaa, jotta kaikilla olisi selvempi kuva siitä mitä ympärillä tapahtuu, Schuster sanoi uutistoimisto AFP:lle.

- Jos juutalaisopiskelijat eivät voi mennä enää kouluun ilman pelkoa anti-semitistisestä kiusaamisesta, niin jotain mätää tässä maassa on, Schuster sanoi Tagesspiegel-lehdelle.

Berliinin rehtorien liiton johtaja Astrid-Sabine Bussen mukaan uskontoon perustuva kiusaaminen ei ole kuitenkaan laaja ongelma oppilaiden keskuudessa.

- Emme kuule usein tämän tyyppisistä juutalaisvastaisista välikohtauksista.